দিন বদলেছে। বদলে গেছে সমাজ ও মানুষের ধ্যান-ধারণা। কিন্তু কথা হলো কতটা বদলেছে। লেখাপড়ার ক্ষেত্রে এখন মেয়েদের বাধা অনেকটাই কম। কথা সত্যি। বেশির ভাগ পরিবারে লেখাপড়া শেখানোর ক্ষেত্রে ছেলেমেয়ে আলাদা করা হয় না। উভয়েই সমান সুযোগ পায়, কিন্তু সমস্যা শুরু হয় তখন যখন মেয়েটি পড়াশোনা শেষ হলে নিজের মতো ক্যারিয়ার গড়তে চায়। বেশির ভাগ মেয়েকেই তখন শুনতে হয় পড়াশোনা শেষ করেছ, এবার বিয়ে করো। স্বামী যদি চাকরি করতে দেয় তবে চাকরি করো। অর্থাৎ একটি মেয়ের পড়াশোনা শেষে বিয়েই গন্তব্য; অথচ মেয়েটি হয়তো ক্যারিয়ারের কথা চিন্তা করেই লেখাপড়া করেছে। সেভাবে নিজেকে তৈরি করেছে। গড়তে চেয়েছে স্বপ্নের ভবিষ্যৎ।